ສຫລ ຊ່ອຍເງິນ 40 ລ້ານ ເພື່ອສ້າງ ຄວາມທຸ່ນທ່ຽງ ໃນ ອາຟຣິກາກາງ (ສະໄລດ໌)
ອາຟຣິກາກາງ ​​ໄດ້​ກ້າວ​ເຂົ້າສູ່​ສະພາບ​ຄວາມ​ວຸ້ນວາຍ ນັບ​ຕັ້ງ​ແຕ່ພວກ​ກະບົດ​ແນວ​​ໂຮມ Seleka ​ໄດ້​ໂ​ຄ່ນລົ້ມ ປະທານາທິບໍດີ Francois Bozize.
ສະຫະລັດພວມກະກຽມທີ່ຈະສົ່ງເງິນຊ່ອຍເຫຼືອຈໍານວນ 40 ລ້ານໂດລ່າ ເພື່ອຊ່ອຍສ້າງ ຄວາມທຸ່ນທ່ຽງ ໃນສາທາລະນະ ລັດອາຟຣິກາກາງ ລັດຖະມົນຕີການຕ່າງປະເທດຂອງສະຫະລັດ ທ່ານ John Kerry ໄດ້ປະກາດການໃຫ້ການຊ່ອຍເຫຼືອ ໃນແລງວັນພຸດ ວານນີ້ ໂດຍກ່າວເນັ້ນ ໃນອັນທີ່ທ່ານເອີ້ນວ່າ ຕະຫລອດທັງ ການເພີ້ມຂຶ້ນຂອງ ຄວາມຮຸນແຮງທາງດ້ານສາສະໜາ ແລະການລະເມີດສິດທິຂອງພົນລະເຮືອນ ສ່ວນໃຫຍ່ຂອງສາທາລະນະລັດອາຟຣິກາກາງ ແມ່ນໄດ້ກ້າວເຂົ້າສູ່ສະພາບຄວາມວຸ້ນວາຍ ນັບຕັ້ງແຕ່ພວກກະບົດແນວໂຮມ Seleka ໄດ້ໂຄ່ນລົ້ມປະທານາທິບໍດີ Francois Bozize ໃນເດືອນມີນາແລ້ວນີ້ ສະຫະພາບອາຟຣິກາ ມີກຳນົດທີ່ຈະເປັນຜູ້ຄວບຄຸມແຜນການສົ່ງກຳລັງທະຫານ 3,500 ຄົນ ໄປຍັງປະເທດດັ່ງກ່າວໃນເດືອນໜ້ານີ້ ຊຶ່ງຈະມີໜ້າທີີ່ເຮັດໃຫ້ອາຟຣິກາກາງກັບຄືນສູ່ ຄວາມເປັນລະບຽບຮຽບຮ້ອຍ ປົກປ້ອງພົນລະເຮືອນ ແລະຟື້ນຟູອຳນາດຂອງລັດຖະບານກາງ ມາຮອດປັດຈຸບັນນີ້ ມີການສົ່ງທະຫານໄປແລ້ວ 2,500 ຄົນ ທ່ານ Kerry ໄດ້ກ່າວວ່າ ກຳລັງຮັກສາສັນຕິພາບ ແມ່ນຢູ່ທ່າທີທີ່ດີທີ່ສຸດ ທີ່ຈະແກ້ໄຂບັນຫາ ຄວາມຮຸນແຮງ ທີ່ຍັງດຳເນີນຢູ່ຕໍ່ມາໃນສາທາລະນະລັດອາຟຣິກາກາງ ແລະວ່າ ການຊ່ອຍ ເຫຼືອດັ່ງກ່າວນີ້ ຈະສະໜອງການສະໜັບສະໜຸນ ທາງດ້ານພະລາທິການ ເຄື່ອງອຸບປະກອນ ທີ່ບໍ່ແມ່ນອາວຸດ ແລະ ການຝຶກແອບອື່ນໆ